**A hálózati összekapcsolás feltételei**

A Telenor Magyarország ezúton teszi közzé a Nemzeti Média- és Hírközlési Hatóság Elnökének BI/30556-59/2014 számú határozatában (JPE határozat) foglalt „költségalapúság és díjak ellenőrizhetősége” közzétételi kötelezettség teljesítése kapcsán:

1. a beszédcélú hívásvégződtetés forgalmi szolgáltatás igénybevételének feltételeit
2. a beszédcélú hívásvégződtetés forgalmi szolgáltatás igénybevételének díjazását
3. **Összekapcsolódás**
4. ***Az összekapcsolással kapcsolatos főbb határidők***

* A Telenor Magyarország 2020. január 1-től – a sikeres tesztperiódus lezárását követően – elkezdi az átterheléseket az IP technológia alapú összekapcsolásra, amit folyamatosan kiterjeszt a meglévő partnerek irányába. Az IP összekapcsolásra benyújtott igényeket a Telenor Magyarország az igények beérkezésének sorrendjében teljesíti, az egyenlő elbánás elveit figyelembe véve.
* A Telenor Magyarország 2021. december 31-éig megszüntetni a TDM alapú Interconnect összeköttetéseket. 2021. december 31-éig a TDM-es forgalom vagy átterhelésre kell, hogy kerüljön IP-s összeköttetésre vagy a forgalom kerülő – IP – útvonalon (tranzit) kerülhet csak továbbításra.
* A Telenor Magyarország 2020. június 30-áig támogatja a meglévő, TDM alapú összeköttetésék bővítését és esetleges átkonfigurálását, abban az esetben, ha a már korábban kiépített kapacitás nem elegendő a növekvő forgalom lekezelésére.
* A Telenor Magyarország 2020. június 30-áig vállalja új TDM-es összeköttetések kiépítést abban az esetben, ha az igény 2019. december 31-éig hivatalosan benyújtásra került a Telenor Magyarországnak.
* A Telenor Magyarország irányába 2020. július 1-étől már csak az IP technológia alapú összekapcsolás létesítésére lesz lehetőség.

1. ***Az összekapcsolás általános feltételei***

* A Telenor Magyarország hálózatában történő hívásvégződtetéshez szükséges összekapcsolási pont helye a Telenor Magyarország – alább felsorolt – egy vagy több hálózati végpontja.
* A Telenor Magyarország az átadás-átvételi tesztek sikeres lezárása és az összekapcsolási szerződés hatálybalépése után 30 napos határidővel vállalja a szolgáltatások beállítását.
* A Telenor Magyarország részéről az igény miatt jelentkező adminisztrációs és egyéb hálózati egyeztetések, kapacitáskiépítés, tesztelések lebonyolítása stb. többletköltséggel jár. A megvalósítás egyik előfeltétele, hogy az ajánlattevő partner költségtérítési kötelezettséget vállal a fent említett, összekapcsolási előkészületeknél felmerő költségek tekintetében. Az érintett díjak a „**Kiegészítő Szolgáltatások díja**” " bekezdés alatt kerültek meghatározásra.
* Felek törekednek a műszakilag és gazdaságilag indokolt és racionális együttműködésre a kölcsönös szolgáltatásnyújtás érdekében.
* A forgalom átadása minden esetben a hívó előfizető számával („A szám”) kell, hogy történjen az alkalmazott jelzésrendszernek és hatályos szabályozásnak megfelelően.

1. ***Az ajánlattételi és szerződéskötési eljárás részletes szabályai***

Az ajánlattételi és szerződéskötési eljárás során a Telenor Magyarország a JPE határozat I.D.5. pontjában foglaltakat alkalmazza, azzal, hogy az abban nem szabályozott kérdésekben a referenciaajánlatokról, hálózati szerződésekről, valamint az ezekkel kapcsolatos eljárások részletes szabályairól szóló 277/2003. (XII. 24.) Korm. rendelet 4. §-ában. 5. § (1) bekezdésében, 6. § (3) bekezdésében, 8-11. §-aiban, 12. § (2)-(3) bekezdéseiben és 29. §-ában foglalt szabályok szerint jár el.

Ajánlattételi feltételrendszer pontjai:

* összekapcsolási szerződési szándéknyilatkozat
* az ajánlattevő partner jogosultságának igazolása az elektronikus hírközlés szolgáltatás nyújtására (NMHH bejegyzési nyilatkozat)
* igényelt szolgáltatás és az igénybevétel tervezett időpontja – figyelembe véve az átadás-átvételi tesztek lebonyolításának ütemezését, annak sikeres teljesítését
* az ajánlattevő partner által nyújtott szolgáltatások jellemzői, díjazása és minőségi jellemzői
* igényelt összekapcsolási interfész (a megjelölt időpontig igénybevehető TDM interfész)
* tervezett forgalmi előrejelzés egy évre, havi és szolgáltatásonként bontásban
* igényelt hálózati hozzáférési / összekapcsolási végpontok száma, megjelölése
* az üzemeltetni kívánt hírközlési eszközök pontos megnevezése, jellemzőinek felsorolása
* tárgyalásoknál, műszaki egyeztetésekben résztvevő munkatársak megnevezése, elérhetősége
* közös eszközhasználattal, helymegosztással kapcsolatos igények megjelölése, felajánlása
* nyilatkozat a költségtérítési kötelezettséget vállalásáról
* nyilatkozat a fenti pontok alatt részletezett kötelezettségek elfogadásáról, teljesítéséről

1. ***Az összekapcsolási ajánlat benyújtása***

Az ajánlatot magyar nyelven, a következő címre kérjük postázni:

Telenor Magyarország Zrt.

„Szabályozási Osztály”

2045 Törökbálint, Pannon út 1.

A Telenor Magyarország az igény beérkezését követő 30 napon belül írásban tájékoztatja az igénylőt az összekapcsolási lehetőségiről.

1. ***Az összekapcsolás földrajzilag meghatározott pontjai***

A forgalmat a Telenor Magyarország minden esetben a hálózata kapcsolóközpont-síkján levő összekapcsolási pontjai egyikén veszi át. Az összekapcsolási pontig történő forgalom továbbításáról minden esetben a forgalmat indító fél saját költségén gondoskodik. Az összekapcsolási pont egyúttal az igénybe vett forgalmi szolgáltatások teljesítési helye, valamint az ezzel kapcsolatos felelősség viselésének határa. Forgalmi vagy műszaki indokoltság esetén a hálózatok összekapcsolása érdekében több összekapcsolási pont is használható. A lehetséges összekapcsolási pontok közül a Felek műszaki, forgalmi és gazdaságossági szempontok figyelembevételével egyeztetés után jelölik ki a két hálózat összekapcsolódási pontjait. A csatlakozási pont TDM összeköttetés esetén a Telenor Magyarország digitális elosztó keretének (DDF vagy ODF) átviteltechnikai-berendezés oldala, IP összeköttetés esetén a Telenor Magyarország által e célra kijelölt switchek vagy routerek adott portjai.

A Telenor Magyarország által felkínált TDM összekapcsolási helyszínek bővítés és új kiépítés esetén a fent jelzett időpontig:

* 1139 Budapest, Teve u. 41.
* 1117 Budapest, Budafoki út 64.
* Székesfehérvár, Telenor telephely
* Szolnok, Telenor telephely
* Sztaki - Budapest XIII. ker., Victor Hugo u. 18-2.
* Dataplex - 1087 Budapest, Asztalos Sándor u.13.
* Dataneum - Budapest X. ker., Kozma u. 3

A Telenor Magyarország által felkínált új IP összekapcsolási helyszínek (prioritási sorrendben):

* Dataplex - 1087 Budapest, Asztalos Sándor u.13.
* Dataneum - Budapest X. ker., Kozma u. 3
* Sztaki - Budapest XIII. ker., Victor Hugo u. 18-22.
* 1117 Budapest, Budafoki út 64.
* 1139 Budapest, Teve u. 41.
* Székesfehérvár, Telenor telephely

Az összekapcsolási helyszín kiválasztását minden esetben meg kell előznie egyműszaki egyeztetésnek.

A Telenor Magyarország fenntartja a jogot, hogy egyes helyszíneken mégsem épít ki összeköttetéseket akkor, ha a helyszín elérhetősége hosszútávon nem lesz biztosítható.

1. ***Az összekapcsolás lehetséges műszaki megoldásai***

**TDM összekapcsolódás esetén:**

* A két hálózatot csak digitális áramkörök köthetik össze. A hálózatok összekapcsolásához használt áramkörök forgalomáteresztő képességének méretezését a forgalmat átadó Fél végzi. A szükséges interfészek és nyalábok mennyiségét a végződtető Féllel egyezteti, aki mérésekkel alátámasztott műszaki indokok alapján ezt módosíttathatja a minőségi jellemzők figyelembevétele mellett.
* Felek az összekapcsolási interfészen a CCS No7 jelzésrendszert (ezen belül ISUPv3) alkalmazzák. A jelzéspontok kódjait Felek az elektronikus hírközlő hálózatok azonosítóinak felosztási tervéről szóló 3/2011. (IX. 26.) NMHH rendeletnek megfelelően határozzák meg.
* Felek a hívott számot (nem hordozott szám esetén) a „Szolgáltatás vagy hálózatkijelölő szám” (SHS) + „Előfizetői szám” formátumban adják át (ES), Nature of Address = NAT értékkel. Felek a saját hálózatukban generálódott forgalmat minden esetben a hívó előfizető számával („A szám”) adják át. Abban az esetben, ha a hívott szám hordozott, akkor a szám átadási formátuma eltérő lehet a felek megállapodásának megfelelően.
* Felek mindent megtesznek annak érdekében, hogy az „A szám” megjelenjen a tranzitált forgalomban is. Felek vállalják, hogy a hálózataik közt továbbított forgalomban, annak irányától függetlenül az „A számot” nem változtatják meg, hiányzó „A szám” esetén azt fiktív számmal nem helyettesítik be. Továbbá a Felek kötelesek mindent megtenni annak érdekében, hogy ezen kötelezettséget a másik Fél hálózatából indított, illetve ott végződő forgalom vonatkozásában más szerződő partnereik felé tovább érvényesítsék.
* Amennyiben a hívás közben visszhang lép fel, annak kiküszöbölése érdekében a csatlakozó felületen visszhangzár alkalmazása szükséges. A visszhangzár beiktatásáról a forgalmat indító Fél – saját költségén – köteles gondoskodni.

**IP összekapcsolódás esetén:**

* A két hálózatot csak digitális áramkörök köthetik össze. A hálózatok összekapcsolásához JPE szolgáltatók esetében vagy 1Ge vagy 10Ge – redundáns – összeköttetés (interfészt), míg nem JPE szolgáltatók esetében csak 1G-ás –redundáns – összeköttetés (interfész) kiépítése támogatott.
* IP alapú összekapcsolás esetén a jelzésprotokoll SIP RFC 3261 szabvány szerint kerül alkalmazásra. Az optikai ethernet interfész követelményeit a RFC 894, protocol és a RFC 791 tartalmazza. A SIP-I (ITU Q1912.5 Profile C) nem támogatott, így ezen az összekapcsoláson ISDN kiegészítő szolgáltatások átjelzésére nincs lehetőség.
* Felek a hívott számot International formátumban (+36 SHS xxx-xxxx, +36 BRS xxx-xxx) adják át egymásnak, továbbá All Call Query módszerrel a hívásfelépülés előtt meghatározzák a hívott szám hordozottsági státuszát. A hordozás eredményét (Routing Number) a Felek a SIP üzenet megfelelő mezőjében továbbítják egymásnak.
* A Telenor minden olyan IP alapú bejövő híváskezdeményezést blokkolhat, amikor a szám hordozottsága nem került meghatározásra, azaz a Routing Number mező értéke üres.
* Felek mindent megtesznek annak érdekében, hogy az „A szám” megjelenjen a tranzitált forgalomban is. Felek vállalják, hogy a hálózataik közt továbbított forgalomban, annak irányától függetlenül az „A számot” nem változtatják meg, hiányzó „A szám” esetén azt fiktív számmal nem helyettesítik be. Továbbá a Felek kötelesek mindent megtenni annak érdekében, hogy ezen kötelezettséget a másik Fél hálózatából indított, illetve ott végződő forgalom vonatkozásában más szerződő partnereik felé tovább érvényesítsék.
* Amennyiben a hívás közben visszhang lép fel, annak kiküszöbölése érdekében visszhangzár alkalmazása szükséges. A visszhangzár beiktatásáról annak a Félnek kell – saját költségén – gondoskodnia, ahol a visszhang keletkezik (belföldi vezetékes szám hívásakor, vagy belföldi vezetékes számról kezdeményezett hívások esetében a vezetékes telefonszolgáltatást nyújtó félnek).

1. ***A megajánlott összekapcsolási forgalmi szolgáltatás***

Hívásvégződtetés – és eseti megállapodástól függően egyéb kapcsolódó szolgáltatások – a Telenor Magyarország hálózatában.

1. ***A szolgáltatásminőség, beleértve az üzemeltetés és karbantartás feltételei***

* Felek vállalják, hogy az összekapcsoláshoz mindenkor megfelelő kapacitású összeköttetéseket vesznek igénybe. A megfelelőség kritériuma egyrészt a torlódásmentes forgalomtovábbítás megvalósításához elegendően nagy kapacitás késedelem nélküli és megállapodott minőségben történő rendelkezésre állása, másrészről a végződtető hálózat összekapcsolási pontjain a feleslegesen sok port lekötésének elkerülése.
* A Telenor Magyarország felajánlott betelepülési telephelyein az ajánlattevő partner berendezéseinek elhelyezése a rendelkezésre álló eszköz és cabinet kapacitás függvénye. Amennyiben, az igényelt telephelyen kapacitás hiányában további betelepülés nem lehetséges, a partnerrel történt egyeztetést követően a Telenor Magyarország felajánlhat egy másik, alkalmas telephelyet a betelepüléshez.
* A Telenor Magyarország garantálja, hogy az átvett forgalmat ugyanolyan minőségi paraméterekkel kezeli, mint saját előfizetői vagy bármely más üzleti partnere forgalmát.
* A Telenor Magyarország nyilatkozik, hogy hálózata minőségi jellemzőire a Koncessziós Szerződésében, illetve az általános szerződési feltételeiben (vállalkozási feltételekben) meghatározott kötelezettségek irányadók.
* A Felek kötelesek felügyelni és karbantartani az általuk telepített berendezéseket.
* A Felek szavatolják hálózataik rendeltetésszerű használatára való alkalmasságát, valamint folyamatosan biztosítják a Koncessziós Szerződéseikben vagy Szolgáltatási engedélyükben vállalt minőségi előírásokat. A további feltételek az összekapcsolási egyeztetések során kerülnek véglegesítésre.
* Az összekapcsolási nyalábok méretezése az Erlang formula 1%-os GoS figyelembevételével történik.
* A Felek kapcsolóközpontjainak garantált rendelkezésre állása éves szinten legalább: 99,95%.
* A Felek hálózatai közötti csatlakozó nyalábok rendelkezésre állása legalább 99,9% kell, hogy legyen.

1. ***Az összekapcsolási interfészek***

Telenor Magyarország kapcsolóközpont oldali interfészei, illetve Szolgáltató központjának interfészei az alábbi hazai és nemzetközi szabványoknak, ajánlásoknak kell, hogy megfeleljenek:

**TDM összeköttetés esetén:**

* Réteg Interfész-szabvány, specifikáció
* Fizikai réteg ITU-T No.7 MTP1 - G.703
* Adatkapcsolati és hálózati réteg ITU-T No.7 MTP2-3
* Felsőbb rétegek ITU-T No.7 ISUPv2 v. v3

**IP összeköttetés esetén:**

* AZ INTERFÉSZ ÉS A SZOLGÁLTATÁS MEGNEVEZÉSE: Mobil rádiótelefon hálózat, IP alapú összekapcsolás hálózati interfésze
* HOZZÁFÉRÉSI PONT: Fizikai kapcsolat megvalósulása: A megadott Telenor Magyarország összekapcsolási pont digitális rendezőjében meghatározott hozzáférési pontján.
* KAPCSOLATI JELLEMZŐK: Vagy 1Ge vagy 10Ge optikai csatlakozáson valósul meg.
* JELZÉSRENDSZER: SIP. IP alapú összekapcsolás esetén a jelzésprotokoll SIP RFC 3261 szabvány szerint kerül alkalmazásra. Az optikai Ethernet interfész követelményeit az [RFC 894](https://datatracker.ietf.org/doc/rfc894/) és az [RFC 791](https://datatracker.ietf.org/doc/rfc791/) tartalmazza. Jelzésrendszer első kialakításával minimálisan 2 jelzésáramkör kerül kiépítésre, melynek kihasználtsága folyamatosan felügyelt.

1. ***Nyalábméret***

Amennyiben, a korábban kialakított nyalábméreteken a három egymást követő három hónapos periódus alatt a kihasználtság 80% alá esik, a partner értesítését követően a Telenor Magyarország megszűntetheti a felesleges/kihasználatlan nyalábokat oly módon, hogy a torlódás minimális százalékon legyen. Abban az esetben, ha a forgalom mennyisége ismét eléri a 80%-ot, akkor a forgalmat átadó partner kezdeményezheti a bővítést. A bővítés beütemezési ideje alatt tapasztalt torlódásokért a végződtető partner nem felelős.

1. ***A támogató (kezelői, segélykérő) szolgáltatások***

A Telenor Magyarország a hálózatában kezelői szolgáltatást nem üzemeltet. A segélykérő hívásokat iparági egyesség alapján országosan a Magyar Telekom végződteti.

1. ***A felek közötti együttműködés szabályai az együttműködési kötelezettség körében***

* **Együttműködés az előfizetői adatok kezelésében**

A Felek az előfizetők személyes adatai kezelése során Általános Adatvédelmi Rendelet (2016/679 EU rendelet), az információs önrendelkezési jogról és információszabadságról szóló 2011. évi CXII. törvény és az Eht. hatályos rendelkezéseit veszik figyelembe és annak megfelelően járnak el.

* **Együttműködés a hálózat minőségének megőrzése érdekében**

Felek kötelesek felügyelni és karbantartani az általuk telepített berendezéseket. Szerződő Felek szavatolják hálózataik rendeltetésszerű használatára való alkalmasságát, valamint folyamatosan biztosítják a Hatósági Szerződéseikben vállalt minőségi előírásokat.

A hálózat üzemeltetésének biztonsága és egysége fenntartása érdekében Felek együttműködnek egymással. Felek kötelezik magukat arra, hogy a másik Fél hálózatában észlelt hibákat, ideértve a minőség romlását és a forgalmi túlterhelést is – a hibaészlelés időpontjának és körülményeinek közlésével haladéktalanul írásban jelzik egymásnak.

* **Felek hibaelhárítással kapcsolatos együttműködése kiterjed különösen**
* a két hálózat közötti csatlakozó nyalábok hibáira,
* a két hálózat együttműködésének jelzéstechnikai problémáira,
* az előfizetői hálózat(ok)ból vagy végberendezésből eredő, a másik Felet is érintő hibákra,
* az átviteltechnikai összeköttetések és azok végberendezéseinek hibáira
* **Felelősség**

Felek felelősséget viselnek egymással, és harmadik felekkel szemben az általuk nyújtott szolgáltatás minőségével kapcsolatos bármely panasz esetén. Amennyiben a hiba bizonyíthatóan a másik Fél érdekkörében felmerült körülményre vezethető vissza, akkor a felelősség a hibát okozó Felet terheli.

* **Együttműködés a hibaelhárítás során**

Felek kötelesek a saját hálózatukban jelentkező és a másik Fél szolgáltatását akadályozó, illetve azt egyébként hátrányosan befolyásoló rendszertechnikai és átviteltechnikai hibák kijavításáról haladéktalanul gondoskodni. Felek kötelesek továbbá egymást az észlelt problémákról értesíteni. Felek kölcsönösen biztosítják egymás vagy bérelt vonali szolgáltatójuk számára a hozzáférést egymás telephelyén elhelyezett berendezéseikhez.

* **Együttműködés az előfizetői hibabejelentések terén**

Felek az előfizetőiktől érkező, a másik Fél szolgáltatásaira vonatkozó hibabejelentéseket - az adatvédelmi szabályok betartása mellett - kölcsönösen átadják egymásnak, illetve kezelik.

* **Együttműködés a hálózat változtatása esetén**

Ha bármelyik Fél olyan változtatást hajt végre a saját hálózatában, amely szükségessé teszi a másik Fél hálózatának megváltoztatását, illetve annak alapvető működését befolyásolhatja, akkor a változtatást kezdeményező Félnek a lehető legrövidebb időn belül a másik Felet értesítenie kell a változtatások tervezett bevezetése előtt. A megküldött értesítésnek tartalmaznia kell a változtatás főbb jellemzőit, technikai részleteit és lehetséges hatását a másik Fél hálózatára, valamint minden egyéb olyan információt is, amit a másik Fél ésszerűen elvárhat. Felek a változtatás határidejét közösen állapítják meg. A változtató Fél megtéríti a másik Fél hálózatának ezen változtatásához szükséges indokolt költségeket, kivéve azokat az eseteket, amikor

* Felek megegyeznek abban, hogy mind a ketten változtatásokat végeznek a saját hálózatukban a kölcsönös előnyök érdekében, vagy
* a változtató Fél tervezett tevékenysége az alkalmazott jelzésátvitel indokolt felülvizsgálatát, módosítását tartalmazzák azon célból, hogy az megfeleljen az aktuális nemzeti jelzésátviteli szabványoknak.

A fenti esetekben mindkét Fél ezen változtatások költségeit saját maga fedezi.

* **Együttműködés új szolgáltatások bevezetésekor**

Amennyiben bármelyik Fél olyan távközlési szolgáltatást vezet be, amellyel kapcsolatban sem jogszabály, sem a Felek megállapodása nem írja elő, hogy az a másik Fél számára is hozzáférhető legyen, úgy a másik Fél kezdeményezhet az új szolgáltatáshoz vagy lehetőséghez történő hozzáférés tekintetében tárgyalásokat.

* **Együttműködés veszélyhelyzetben vagy rendkívüli állapot esetén**

A rendkívüli állapot és veszélyhelyzet esetében alkalmazandó intézkedési terv kidolgozásában és végrehajtásában Felek – a jogszabályok által előírt módon – kötelesek az érintett miniszter(ek) iránymutatásai szerint együttműködni más távközlési szolgáltatókkal és távközlési hálózatot működtetőkkel. Rendkívüli állapot és veszélyhelyzet esetén, valamint a közbiztonság védelme érdekében a jogszabályokban meghatározott keretek között Felek Magyarország kormánya, illetve a hatáskörrel rendelkező miniszter utasításai szerint kötelesek eljárni.

1. **Díjak**
   1. **Kiegészítő Szolgáltatások díja**
      1. **Csatlakozó link/nyaláb szolgáltatás Fizikai helymegosztás mellett**

A Csatlakozó link/nyaláb szolgáltatás Havi Díj tartalmazza a szolgáltatás kialakításához szükséges konfigurációs feladat, eszközök beszerzésének és telepítésének havi díjra vetített költségeit. Egy adott Csatlakozó link/nyaláb a vonatkozó Átviteltechnikai Üzembehelyezési Jegyzőkönyv mindkét Fél általi elfogadásának időpontjától kezdve tekintendő műszakilag szolgáltatásra késznek. A Telenor ettől az időponttól kezdve jogosult a Csatlakozó link/nyaláb szolgáltatás díját számlázni.

* Az 1GE rendszerű Csatlakozó link/nyaláb szolgáltatás díja: **152 Ft/hó**
  + 1. **Fizikai helymegosztás szolgáltatás**

Az IP technológiával megvalósított Fizikai Helymegosztás szolgáltatás díja a Partner eszközeinek elhelyezésre alkalmas létesítmény kialakításának és működtetésének havi díjra vetített költségeit tartalmazza (összekapcsolás céljára kialakított rack hely és rack szekrény, az azt tartalmazó helyiség fenntartási és üzemeltetési költsége, áramfogyasztás klimatizált helyiségben 3 U rack helyenkén). A Fizikai Helymegosztáshoz kapcsolódó díjakat a Partner Helymegosztási Egység átadását (birtokba adását) követően jogosult a Telenor kiszámlázni.

* A szolgáltatás havidíjai az alábbiak:

|  |  |
| --- | --- |
| **Fizikai helymegosztás IP technológiájú összekapcsolás esetén** | **Havi díj (Ft/hó)** |
| 1117 Budapest, Budafoki út 64 | |
| Helymegosztás létesítési díj | 384 Ft/hó |
| Ingatlanbérleti díj és helymegosztás üzemeltetés-fenntartási díj, klíma figyelembevételével | 12 960 Ft/hó |

* + 1. **Átadás-átvételi díjak**

Az Átadás-Átvételi Eljárás keretében elvégzésre kerülő tesztek és üzembe helyezési vizsgálatok díja a tesztek sikerességétől függetlenül

* 1.170.440 egyszeri díj
  1. **Beszédcélú hívásvégződtetés forgalmi szolgáltatás igénybevételének díjazása**
* A hívásvégződtetés díja az Európai Gazdasági Térség területén belülről (az hívó fél száma (’A’ szám) az EGT valamelyik tagállamának országkódja) indított hívások esetében 1,71 Ft/perc, az Európai Gazdasági Térség területén kívül indított hívások esetében 11,91 Ft/perc.
* A végződtetésre átadott forgalmat a Telenor Magyarország méri és ennek alapján havonta számlát állít ki.
* A számla fizetési határideje 15 nap.
* Az elszámolási kockázat csökkentése érdekében, a forgalmat átadó fél bankgarancia állítására köteles, melynek összege az éves előrejelzésben megadott két legmagasabb forgalmú hónap alapján kerül meghatározásra.

1. **Átláthatóság**

A fentieknek megfelelően a Telenor Magyarország ezúton is tájékoztatja leendő és meglévő partnereit az IP technológia alapú összekapcsolás bevezetéséről, ennek alapján a tájékoztatást az NMHH [atlathatosag@nmhh.hu](mailto:atlathatosag@nmhh.hu) e-mail címre megtette és vonatkozó információkat a honlapon is közzétette.